Oos-Kaaplandse Sinode vergader in 2016
Die datum vir die volgende gewone vergadering van die Sinode van die NG Kerk in Oos-Kaapland is bepaal vir 31 Oktober tot 3 November 2016. Die vergadering vind by die Willows konferensiesentrum en vakansieoord te Port Elizabeth plaas.
Biddag vir Reën : 15 November 2015
Die NG Kerk het na raadpleging, met die Familie van Kerke en kerke verteenwoordig deur die Tussenkerklike Raad, ooreengekom op ‘n gesamentlike Biddag vir Reën op Sondag 15 November.
Gemeentes word versoek om tydens die erediens geleentheid te gee vir voorbidding.
Groot dele van ons land is vasgevang in ‘n knellende droogte wat mens en dier raak.
Mag die Skeppergod vir ons uitkoms gee!
Vorige besluite oor homoseksualiteit
Die Algemene Sinode het sedert 2002 verskeie verslae oor homoseksualiteit hanteer, asook opeenvolgende besluite daaroor geneem. Kerkrade en gemeentes word in die 2015-besluit aangemoedig om na hierdie verslae en beskrywingspunte te kyk met die oog op hul eie formulering van standpunte en bedieningspraktyk.
Die dokumente kan afgelaai word deur op die volgende skakels te klik:
2002: Verslag voor die Algemene Sinode oor Homoseksualiteit
2004: Verslag voor die Algemene Sinode oor Homoseksualiteit
2002 en 2004: Besluite oor Homoseksualiteit
2007: Verslag oor Homoseksualiteit
2007: Besluite oor Homoseksualiteit
2008: Verslag voor die VGK Algemene Sinode te Hammanskraal
2013: Beskrywingspunt oor Homoseksualiteit (Brief 26 lidmate)
2013: Besluite deur die Algemene Sinode oor Homoseksualiteit
2015: Verslag oor Selfdegeslagverhoudings voor Algemene Sinode
2015: Besluite oor Selfdegeslagverhoudings
Pastorale brief van Algemene Sinode 2015
Algemene Sinode se besluit oor selfdegeslagverhoudings
Die 16de vergadering van die Algemene Sinode van die NG Kerk se besluit oor selfdegeslagverhoudings:
Die Algemene Sinode herbevestig die gelykwaardigheid van alle mense ongeag seksuele oriëntasie en verbind haarself tot die handhawing van die menswaardigheid van alle mense.
Die Algemene Sinode verklaar dat hetero- en homoseksuele persone wat in ‘n verhouding van persoonlike geloofsgehoorsaamheid aan die Here leef, ten volle kan deelneem aan al die voorregte van die kerk as verbondsgemeenskap.
Die Algemene Sinode herbevestig die besluite oor die huwelik van 2004, 2007 en 2013 dat slegs die verbintenis van een man en een vrou as ‘n huwelik beskou word.
Die Algemene Sinode besluit om in die lig van 2.1 hierbo erkenning te gee aan die status van burgerlike verbintenisse van persone van dieselfde geslag wat gekenmerk word deur liefde en trou – en maak voorsiening dat hierdie verbintenisse deur predikante wat hulle weg oopsien, bevestig kan word.
Dieselfde Christelik-etiese standaarde (leer en lewe) geld vir die legitimasie en ordening van alle persone. Punt 7 van die besluit van 2007 verval.
Die Algemene Sinode erken die diversiteit van beskouinge oor selfdegeslagverbintenisse binne die NG Kerk en bevestig die reg van kerkrade om hieroor hulle eie standpunte en praktyke te formuleer en te reël.
Die Algemene Sinode bevestig die diskresie van kerkrade om die verskille oor homoseksualiteit in gemeentes te hanteer en versoek hulle om dit in ‘n gees van Christelike liefde te doen.
Die Algemene Sinode bied hierdie besluite oor selfdegeslagverhoudings aan met nederigheid na ‘n ernstige soektog en as die beste toepassing van die boodskap van die Bybel soos ons dit tans verstaan. Die Algemene Sinode versoek lidmate, gemeentes en kerkvergaderings om weereens op ‘n selfstandige soekproses na die toepassing van die boodskap van die Bybel hieroor te gaan. In die soektog kan studiestukke van die Algemene Sinode van 2007, 2011, 2013 en 2015 ernstig gelees word. In lyn met NGB art 2 behoort besondere en algemene openbaring gebruik te word, d.w.s. die beste huidige menswetenskaplike bevindings.
Die Algemene Sinode besluit om ‘n Christelik- Bybels- etiese model oor die seksualiteit vir alle mense te ontwikkel om gemeentes te begelei in die lig van voorafgaande besluite. Hierdie saak word ook verwys na die Projekspan vir Leer en Aktuele Sake, wat reeds ‘n soortgelyke opdrag op A. p172 punt 7.4 ontvang het.
Die Algemene Sinode besluit om ‘n bevatlike oorsig van die NG Kerk se reis met homoseksualiteit saam te stel en te versprei om gemeenteleiers te bemagtig in die begeleiding van gemeentes oor hierdie saak.